
הגב' מיכל יוספוף 

      
ממונה ביקורת גבולות ומעברים         
משרד הפנים 


      
באמצעות פקס. 02-6469510 וכן באמצעות דואר רשום.             
הנדון: בקשה למתן רישיון שהיה מטעמי שיקום, לפי נוהל מספר 6.3.0008 - גב' מאידה ס', אזרחית הודו, מס' דרכון E2498718
מבוא
1. המבקשת (להלן – "המבקשת" או "מנישה"), אזרחית הודו, שוהה במקלט מעגן מזה שנה, מאז חודש מרץ 2008. בידי המבקשת רישיון עבודה מסוג ב/1 פתוח עד ליום 28/2/09, מתוקף היותה עדה.
2. בקשה זו הינה לשנת שיקום, לפי סעיף ג.8 לנוהל מספר 6.3.0008, נוהל הטיפול במתן מעמד לנפגעי עבדות וסחר בבני אדם לעבדות ולעבודת כפיה (להלן – "הנוהל").   
3. המבקשת נכנסה כדין לישראל ובתום שנת השיקום, שומרת לעצמה את הזכות להגיש בקשה לרישיון עבודה לפי סעיף ג.11 לנוהל. 
4. המבקשת הועברה למקלט מעגן על ידי מנהלת ההגירה, לתקופת הרהור, אשר לאחריה נמסרה תלונתה. 
5. ביום 1/3/09 נשלחה לח"מ הודעה על סגירת התיק מחוסר ראיות. תיק החקירה צולם על מנת לבחון הגשת ערר על החלטה זו.
6. בשל עיכוב בקבלת מענה מאת מנהלת ההגירה (כאמור, רק ביום 1/3/09 השיבה מנהלת ההגירה כי המבקשת אינה נחוצה עוד במסגרת ההליך הפלילי), ובשל הצורך להמתין לחוות דעת מהמקלט, אשר נמצא בתקופת מעבר למיקום חדש, ומכתב מאת המעסיק, לא ניתן היה להגיש את הבקשה חודש לפני שתפוג אשרת העדה. 
הגעת המבקשת לישראל
7. מאידה ס', ילידת שנת 1976, תושבת מומביי שבהודו, נשואה, אמא לשני ילדים – בת בגיל 8 ובן בגיל שנתיים 
8. מאידה התגוררה עם 18 בני משפחת בעלה בבית אחד והתפרנסה מעבודה במפעל. מאידה ובעלה ביקשו לקנות בית מגורים נפרד למשפחתם ודרך חברת כח אדם מקומית הוצע למנישה לנסוע לעבוד בישראל בענף הסיעוד. 
9. מאידה שילמה 9000$ עבור הזכות לעבוד בישראל כדין, הכסף נלקח כהלוואה מהבנק ומאידה סיימה לשלם את חובה אך לפני כחודשיים.
10. מאידה הגיעה לישראל ביום 3/6/07, עם רישיון עבודה מסוג ב/1 לעבודה בתחום הסיעוד, למעסיקה ברעננה. לאחר מספר ימי עבודה היה ברור לשני הצדדים שמאידה אינה חזקה מספיק מבחינה פיזית לטיפול באישה והמשפחה פנתה לסוכנות כח האדם בבקשה לקבל עובדת אחרת. 
11. ביום 13/6/07 הונפק למאידה רישיון עבודה מסוג ב/2 לחודש ימים. 
החזקת המבקשת בתנאי עבדות
12. באמצעות מכרה מצאה מאידה, במחצית חודש יוני 2007, עבודה אצל אוולין ה', כמנהלת משק בית וכמטפלת בארבעת ילדיה ברמת השרון – זוג תאומים בגיל (אז) שנתיים וזוג (אז) בגיל שבעה חודשים. המשפחה הבהירה לה, כי מדובר בעבודה עם אשרה בצידה וכי הדבר בטיפול. 
13. מאידה נאלצה לעבוד מהשעה 6:00 בבוקר ועד השעה 22:00 בלילה, 16 שעות ביום. בחקירתה מוסרת המעסיקה גרסה דומה, על פיה עבדה מנישה בין השעות 07:00 ל- 21:30, כך שגם על פי גרסת המעסיקה, הועבדה מאידה לכל הפחות 14 שעות וחצי. כך שבעה חודשים. 
14. עבודתה כללה ניקיון הבית הגדול ואחזקתו – המעסיקה בחקירתה מתארת את הבית כבעל שמונה חדרים, בשתי קומות. בנוסף הוקדש זמנה לטיפול בארבעת הפעוטות – החלפה, רחיצה, האכלה, הרדמה וכל הכרוך בטיפול בארבעה ילדים קטנים, לבדה. את הכביסה היה עליה, על פי הוראות המעסיקה, לכבס ביד ולא במכונת הכביסה. 
15. מאידה מתארת, הן במכתבה והן בחקירתה, סדר יום אינטנסיבי ומפרך ללא מנוחה. ניתנו לה 20 דקות למקלחת ו- 20 דקות לאכול (10 דק' בצהריים ו-10 דק' בערב, כך על פי החקירה). בנוסף לאמור לעיל לא ניתנו לה חופשות. 
16. מאידה מספרת על משטר איומים, על מנת למנוע ממנה לצאת מהבית ובהמשך, גם למנוע ממנה לעזוב. באחת הפעמים שביקשה לעזוב נלקחו ממנה דרכונה וכספה על ידי המעסיקה. מאידה מתארת בחקירתה: "אני פחדתי שתצעק עלי על משהו אם עשיתי משהו לא טוב... היא הייתה צועקת - אני הבוס, לא אף אחד אחר, את עובדת בשבילי, לא בשבילך...". החוקרת שואלת את מאידה אם המעסיקה מנעה ממנה לצאת מהבית ומאידה עונה: "היא אמרה שאין לי ויזה ופחדתי. היא הייתה מענה אותי נפשית". מאידה מספרת שהשער היה נעול באמצעות שלט רחוק ושהיא לא ביקשה את השלט בשל בידודה, עבודה ללא רגע מנוחה, הפחד מגירוש ואיומי המעסיקה. מאידה כותבת במכתבה שאוולין השתמשה בה (סחטה אותה) כמו שמשתמשים בלימון. 
17. גם במכתבה וגם בחקירותיה מציינת מאידה, כי לא ניתן לה מזון מספק. כך בחקירה: "אני אוכלת רק ב13:00 אני אוכלת אורז... לפעמים קפה... לפעמים היא משאירה לי פעם בחודש תפוחי אדמה שהיא לא רוצה לזרוק...". החוקרת שואלת "מה את אוכלת בבוקר?", מנישה עונה "רק קפה. היא סופרת את הביצים ואומרת לי לא לקחת ביצים. פעם לקחתי רק 2 ביצים, היא צעקה עלי למה לקחת 2 ביצים אל תאכלי אוכל כבד. בערב אני לעולם לא לוקחת אוכל לבד אני פחדתי". 
18. מאידה קיבלה משכורת של 800$ ובהמשך השכר עלה. נראה, כי השכר ששולם הוא אינדיקציה נוספת לכך שיש לתת אמון בדבריה, שכן על פניו, לכאורה, לא הייתה לה כל סיבה לרצות לעזוב מעסיקה המשלמת לה חודש בחודשו סכומים נאים. 
19. בחקירתו של המעסיק (בעלה של אוולין) הוא מספר שמאידה פנתה אליהם לאחר שעזבה וסיפרה שבעלה שלח לה חבילה שאמורה להגיע אל כתובתם. המידע הזה נמסר על ידי הח"מ גם למנהלת ההגירה, אשר מסרה, כי אין מניעה ליצור קשר עם המעסיקים, על מנת לקבל את החבילה. עו"ס שיקלר ממקלט מעגן פנתה אל אוולין, אשר הכחישה כל היכרות עם מאידה. 
20. בחקירתו מציין המעסיק בהקשר זה: "אחותי ואמא שלי מפחדים מאשתי לכן שאלו אותה מה את אומרת, אשתי אמרה שאין צורך. אשתי עשתה זאת בכוונה" (טעות הכתיב במקור, ע.ו). אם המשפחה הקרובה ביותר מפחדת מאוולין, על אחת כמה וכמה מאידה, משרתת המשפחה, ועדותה מקבלת משנה תוקף.
21. פרט לכל האמור לעיל, מכר מהקהילה ההודית הצליח תוך מרמה וסחטנות רגשית לגרום לה להזמינו אל הבית ואז כפה עליה יחסי מין, הכניס אותה להריון ומנישה נאלצה לעבור הפלה, חוויה טראומטית עבורה – אישה נשואה ואם לילדים.
22. מאידה חשה ברע כאשר נכנסה להריון וסבלה מחולשה והקאות. מאידה התקשתה להמשיך ולעמוד בקצב העבודה המטורף שנכפה עליה וביקשה לנוח. אוולין לא אפשרה לה לעשות זאת עד שהתמוטטה פיזית. מאידה לא סיפרה לאוולין על ההיריון מתוך פחד. 
יצירת הקשר בין המבקשת למוקד סיוע לעובדים זרים
23. ביום 29/11/07 יצר קשר עם הח"מ רן כהן, מארגון רופאים לזכויות אדם, כשלדבריו בעוד מספר ימים עומדת להגיע אליהם אישה לקראת הפלה, אשר נראה, כי מוחזקת בתנאי עבדות. בפנייתו ציין רן, כי הם עשו מאמצים לקיים את הועדה להפסקת הריון ואת ההפלה עצמה באותו היום, שכן המעסיקה לא תאפשר את יציאתה לטיפול נוסף.
24. בשיחה של הח"מ עם מאידה ביום 3/12/07 ספרה האחרונה את קורותיה בתמצית, בין היתר ספרה כך: "כל הגוף שלי כואב, אני צריכה לנוח. אמרתי את זה לאוולין והיא צרחה עלי. היא כעסה מאד. היא אמרה שלא תיתן לי את הדרכון שלי ולא תיתן לי ללכת. בכיתי מאד. בעלה ראה שאני בוכה ואמר לי שהיא crazy women  ושעדיף שאחכה קצת בשקט". מאידה סיימה את הפגישה באומרה "כשארצה ללכת אגיד לך כדי שתעזרי לי כי היא לא תיתן לי ללכת." 
25. לאחר פגישתנו, יצרה מאידה קשר טלפוני עם הח"מ, סיפרה כי היא שרויה בדיכאון ומצבה קשה, ביקשה להימלט, אך לא ידעה אם יהיו לה הכוחות לכך. בהמשך ביקשה מאידה לשוב למשפחתה בהודו, אך בסופו של דבר ויתרה ונשארה אצל אוולין. עדכון על כך נשלח אל כל הגורמים שיודעו בעניינה (מנהלת ההגירה, משרד הפנים ומשטרת ישראל). לאורך כל הדרך השמיעה מאידה דברי דאגה לילדים ותהתה מי יטפל בהם אם תעזוב. 
26. בסוף חודש פברואר 2008 יצרה מאידה קשר עם הח"מ ואמרה בעייפות גדולה, כי היא מבקשת לעבור למקלט, שהיא חולה וממשיכה לעבוד ונותרה ללא כוחות. בתחילת חודש מרץ אמרה מאידה לאוולין שהיא מבקשת לעזוב ואוולין זרקה את חפציה לרחוב ואמרה לה שתעזוב ברגע זה. מאידה ביקשה מהמכרה היחידה שלה לתת לה מקלט זמני בביתה בתל אביב ויצרה קשר עם הח"מ, במטרה לעבור למקלט.
העברת המבקשת למקלט

27. כבר ביום 10/1/08 פנתה הח"מ אל משטרת ישראל להעברתה של מאידה למקלט וכן אל משרד הפנים בבקשה ליתן בידה אשרה מסוג ב/1, לכשתימלט. ביום 14/1/08 התבקשתי לפנות אל מנהלת ההגירה בבקשת ההעברה למקלט וכך נעשה. מנהלת ההגירה נתנה את אישורה להעברתה למקלט.
28. לאחר פניית הח"מ אל משטרת ישראל, פנה רפ"ק כספי אלייך בכתב ביום 16/1/08, שם נאמר, כי "מהחומר שהועבר לעיוננו עולות לכאורה חשדות חמורות לעבירות עפ"י חוק סחר בבני אדם ועבירה של אונס". 
29. כאמור, באותה עת מאידה נסוגה בה מהחלטתה לעזוב והיא עשתה זאת לאחר חודשיים. ביום 3/3/08 הועברה מאידה למקלט מעגן. מקלט מעגן העביר אלייך מכתב כחודש לאחר מכן בו כתבה מנהלת המקלט "מאידה עברה חודשים קשים מאד, בתקופה בה התגוררה אצל בני משפחה נדרשה לעבוד בתנאים לא אנושיים. לציין, כי לנ"ל הייתה אשרת עבודה חוקית".
החקירה

30. כשבוע לאחר העברתה למקלט החליטה מאידה, כי היא מעוניינת להגיש תלונה למשטרה. ביום 19/3/08 נגבתה עדותה לראשונה. רק חודשיים לאחר מכן, ב- 18/5/08 ניתנה לה אשרת שהיה, לתקופה של חודשיים וחצי, אשר הוארכה מעת לעת.
31. מתיק החקירה עולה, כי החקירה שנעשתה בתיק זה לא הייתה ממצה ועל אף שנסגר תיק החקירה לא ניתן להסיק מהחלטה זו, כי לא נעברו במאידה עבירות סחר בבני אדם. 
32. מאידה עצמה נחקרה רק פעמיים ומעסיקיה רק פעם אחת. 
33. בחקירתה משקרת המעסיקה וטוענת, כי מעולם לא החזיקה עובדת זרה בביתה. גם כאשר מראים לה תמונה של מאידה היא ממשיכה לומר שאינה מכירה אותה. כך התעקשה, עד אשר נאמר לה על ידי החוקר שיש לה הזדמנות נוספת לחזור בה. המעסיקה הודתה ששיקרה, אך ככל הנראה היא שבה וטענה טענות שקריות, באשר לסיום ההתקשרות עם מאידה ולדבריה מאידה פוטרה שכן נהגה להכניס גברים לחצר הבית. טענה זו כלל לא אומתה או נבדקה, ככל הנראה בשל המופרכות שבה.
34. המעסיקה גם לא עומתה עם תנאי המחיה הקשים של מאידה, כך שנושא ההחזקה בתנאי עבדות כמעט שלא נבדק. 
35. בסיכום תיק החקירה, אשר הוכן על ידי פקד יוסי חנן ביום 4/2/09 (לאחר תקציר שכלל, בין השאר, אי דיוקים עובדתיים), נכתב שלא נמצאו אלמנטים של החזקה בתנאי עבדות, למרות שכאמור, אלמנטים אלו לא נבדקו, פרט לשעות העבודה, אשר דווקא כן העלו ממצאים קשים, וכך גם היקף העבודה ועבירת החזקת דרכון.
36. במסגרת החקירה פנתה מנהלת ההגירה אל לשכת הרווחה ונמצא, כי התאומים בני השנתיים סובלים מאוטיזם ובנוסף ילד נוסף מעוכב התפתחות. לשכת הרווחה פנתה אל מנהלת ההגירה בבקשה להתחשב במצבם ובמצוקתם "בכדי לא להגיע למצב של הרס מוחלט והתמוטטות ההורים".
37. נראה, כי מנהלת ההגירה אכן עשתה זאת, שכן ישנה המלצה בתיק לסגור אותו מחוסר עניין לציבור ובסיכום החקירה האמור של פקד חנן, נכתב כי "לאור מצב המשפחה המדוברת... ולאור העובדה שעל פניו זכאים לעובד זר... ניתן לפנים משורת הדין לא להקשות". אך לא בהעסקה שלא כדין עסקינן ועם כל הכבוד להתחשבות במצב הילדים, הדבר אינו עומד מול העסקתה של מאידה בתנאי עבדות ואינו מייתר חקירה בנושא. 
38. גם רפ"ק לופז, ראש לשכת תביעות במנהלת ההגירה, סבר כך וביקש "לחקור שוב את החשודה בפירוט ובהתייחס למכלול טענותיה של המתלוננת (ההדגשה במקור, ע.ו) ... יש לחקור אותה תחת אזהרה בקשר לקשת העבירות שלכאורה נעברו על ידה (כליאת שווא, עיכוב דרכון, עבודה בכפיה, החזקה בתנאי עבדות)." 
39. למרבה הצער הדבר לא נעשה.
40. רפ"ק לופז ממשיך ומבקש "לחקור כנ"ל את בעלה וכן יש לחקור את הורי החשודה כעדים שכן על פניו, התגוררו יחד עימם". 
41. הורי החשודה לא נחקרו.
42. כן, מבקש רפ"ק לופז לגבות עדות מהסטודנטית לרפואה, אשר ליוותה את מאידה לטיפול רפואי והיא זו שהצליחה לאפשר את יציאתה לטיפול רפואי, לאחר ששכנעה את המעסיקה. 
43. עדותה של הסטודנטית נגבתה באמצעות הטלפון בלבד. 
44. הסטודנטית לרפואה סיפרה לח"מ ולמנהלת ההגירה שמנישה ספרה לה על תנאי העבודה הקשים. עוד דיווחה הסטודנטית, כי המעסיקה לא רצתה לתת למאידה לצאת לטיפול רפואי ורק בזכות שכנועיה, נעתרה. כן ציינה הסטודנטית, שעל פי תיאורי מאידה והידע המצוי בידה המעסיקה סובלת מתסמונתOCD  (הפרעה כפייתית) והדבר ניכר בין היתר, בדרישותיה ממאידה להפשיט ולהלביש את הילדים שוב ושוב במהלך היום, ולכבס את בגדיהם מספר פעמים ביום ורק ביד.  
45. ולסיום, מאידה העבירה בחודש נובמבר, באמצעות הח"מ, בקשה אל מנהלת ההגירה להיחקר בשפת אמה, הינדי, ולא רק באנגלית. מאידה אמנם דוברת אנגלית, אך חשה שעדותה תהיה ממצה וטובה יותר בשפה אותה היא דוברת על בוריה. בקשתה זו לא נענתה, גם לאחר תזכורות בנושא שנשלחו על ידי הח"מ.
סיכויי השיקום של המבקשת– כוחות הנפש, מקורות תמיכה ותוכנית לשנה הקרובה
46. מאידה נכנסה אל מקלט מעגן לפני שנה, ביום 3/3/08, ומאז מטופלת במסירות בתחילה על ידי עו"ס שיקלר והיום על ידי עו"ס דצ'קובסקי. מקלט מעגן התבקש, על סמך ניסיונו, לחוות את דעתו באשר לשאלת היותה של מנישה נפגעת עבירות סחר בבני אדם ובאשר לסיכויי שיקומה.
47. עו"ס דצ'קובסקי, אשר חתומה על חוות הדעת, נמצאת בקשר רציף עם מאידה, על בסיס יומי וכן פגישות קבועות לשיחה פרטנית. 
48. בחוות הדעת שמצורפת, מציינת עו"ס דצ'קובסקי שתקופת עבודתה של מאידה אצל מעסיקתה תוארה על ידה כטראומתית, עם מאפייני עבדות של בידוד, תנאים קשים, שעות עבודה רבות ללא מנוחה ואיומים. 
49. בנוסף, מציינת עו"ס דצ'קובסקי פרט חשוב לאין ערוך והוא שמאידה "מרוצה ממקום עבודתה הנוכחי רק מכיוון שבו לא משפילים אותה ולא צועקים עליה. כמו כן, היא משווה את חווית העסקתה במשק בית לכליאה לעומת חייה במקלט כ"חיי חירות" (למרות שבמקלט ישנם כללים ונהלים והיציאה מהמקום באישור הצוות בלבד)." (ההדגשה אינה במקור, ע.ו).
50. לפי חוות הדעת של מקלט מעגן, "התנהלותה של מאידה מצביעה על תסמינים פוסט טראומתיים וקיימת סבירות גבוהה כי אלה נגרמו על ידי תנאי עבדות בהם הוחזקה לפי דבריה".
51. לעניין סיכויי השיקום, מציינת עו"ס דצ'קובסקי, כי מאידה הגיעה למקלט "במצב נפשי ירוד, שקועה בדיכאון ומרבה לבכות... תחושת הביטחון הבסיסי של מאידה מעורערת". ומוסיפה, כי "למאידה מוטיבציה גבוהה לשקם את חייה... מוכרת כעובדת חרוצה... משתפת פעולה בשיחות איתי, שומרת על כללי המקלט, מבצעת תורנויות ומתנדבת לעזור בכל דבר." ומסכמת, כי "קיימים סיכויים גבוהים לשיקומה. אף על פי השיפור במצבה הרגשי ויכולת טובה להשתקם, היא זקוקה לליווי ותמיכה בהליך השיקומי".
52. מאידה, אם תקבל אשרת שיקום, תבקש להישאר בשלב זה במקלט, לשם קבלת המשך תמיכה מהצוות. מאידה עובדת היום בשתי עבודות ומעסיקיה ישמחו להמשיך ולהעסיקה (מצ"ב מכתב מעסיק).
53. מאידה לא מסוגלת לעת הזו לעבוד בעבודות סיעוד, כפי שביקשה לעשות עת הגיעה לכאן. לאחר הטראומה שחוותה, ותחושת ה"כלא", כפי שמדווח המקלט, יש לאפשר לה להמשיך לעבוד עם אשרה פתוחה.  
לסיכום הדברים, על פי תיאורה של מאידה, המדווח גם על ידי גורמים חיצוניים לה, ועל פי מה שניתן ללמוד מתיק החקירה, הוחזקה מנישה בתנאי עבדות משך שבעה חודשים.

על כן, ולאור האמור לעיל, תתבקש הנפקת אשרת שיקום מסוג ב/1 פתוחה, למשך שנה, על פי הנוהל. המבקשת נכנסה כדין לישראל ושומרת לעצמה את הזכות, בתום שנת השיקום, להגיש בקשה לרישיון עבודה לפי סעיף ג.11 לנוהל. 
למסמך זה מצורפים
ייפוי כוח (מסומן א')

צילום אשרות עבודה בדרכונה  (מסומן ב')

מכתבה של מנישה בשפה האנגלית (מסומן ג')

חוות דעת המקלט (מסומנת ד')

מכתב מאת המעסיק (מסומן ה')

בברכה,

עדי וילינגר, עו"ד

העתק
עו"ד רחל גרשוני, המתאמת הבין משרדית במאבק בסחר בבני אדם, פקס. 02-6467930.
עו"ד אורלי שמואל, משרד הפנים, פקס. 02-6294836.
PAGE  
1
רח' נחלת בנימין 75, ת"א 65154, טלפון: 03-5602530, פקס: 03-5605175, info@hotline.org.il http://www.hotline.org.il

